තිස් වසරක් පුරා ඔඩු දුවමින් රටේ අභිවෘද්ධියට මහත් පිළිලයක් ව පැවැති කුරිරු යුද්ධය නිමා කැර රටට සාමය උදා කිරීමේ දී අස්ගිරි මහානායක උඩුගම ශ්‍රී බුද්ධරක්ඛිත නාහිමියන් ගේ අවවාද අනුශාසනා මහත් ශක්තියක් මෙන් ම ආශීර්වාදයක් ද වූ බව ජනාධිපති මහින්ද රාජපක්ෂ මහතා පවසයි.ජනාධිපතිවරයා මෙසේ ප්‍රකාශ කරන්නේ උන්වහන්සේගේ 83 වැනි ජන්ම දිනය නිමිත්තෙන් සුබ පැතුම් එක් කරමිනි.ජනාධිපතිවරයාගේ ශුභාශිංසන පණිවිඩය සම්පූර්ණයෙන් මෙසේ ය.මහා විහාර වංශික ශ්‍යාමෝපාලි මහා නිකායේ අස්ගිරි පාර්ශවයේ උත්තරීතර මහානායක, සාහිත්‍ය චක්‍රවර්ති, මහෝපාධ්‍යාය, අග්ගමහා පණ්ඩිත අතිගෞරවාර්හ උඩුගම ශ්‍රී ධම්මදස්සී රතනපාල බුද්ධරක්ඛිතාභිධාන මහානායක මහා ස්වාමින්ද්‍රයාණන් වහන්සේ ගේ 83 වැනි ජන්ම දිනය නිමිත්තෙන් ශුභාශිංසන පණිවිඩයක් නිකුත් කිරීමට ලැබීම පිළිබඳව මම අතිශයින් සතුටට පත්වෙමි.වර්ෂ 1930 මාර්තු මස 17 වැනිදා ජන්ම ලාභය ලද අප ගෞරවණීය මහානායක ස්වාමින්ද්‍රයාණන් වහන්සේ, පැවිදි දිවියට ඇතුළත් වූ දා පටන් අද දක්වාම ශ්‍රී සම්බුද්ධ ශාසනයේ චිරස්ථිතිය පතා සිදු කරනු ලබන්නා වූ මාහැඟි මෙහෙවර සැබැවින්ම අරුත්බර වන්නාසේම බෙහෙවින් කාලෝචිත ද වේ.අප රටේ ඉතිහාසය දෙස ඉතා විමසිලිමත්ව බලන කල රට අරාජිකත්වයට පත් වන්නට ගිය සෑම අවස්ථාවකදීම පෙරටවිත් සමස්ත රටත්, ජාතියත්, ආගමත්, සම්බුදු සසුනත් බේරා ගැනීම සඳහා අනුපමේය කැපවීමක් සිදුකැර ඇත්තේ අති ගෞරවනීය වූ අප මහා සංඝරත්නය විසිනි.පුරා තිස් වසරක් මුළුල්ලේ ඔඩු දුවමින් අප රටේ අභිවෘද්ධියට මහා පිළිලයක්ව පැවැති කුරිරු යුද්ධයේ රුදුරු ගිනිදැල් නිවා දමා, මුළු රටටම සාමය උදාකර එක්සේසත් කරන්නට මා විසින් දියත් කළා වූ වැඩපිළිවෙළ සාර්ථක කරගන්නට එදා ඔබ වහන්සේගෙන් මා ලද නිරන්තර අවවාද අනුශාසනා මට මෙන්ම වීරෝදාර රණවිරුවන්ට ද මහා ශක්තියක් මෙන්ම ආශීර්වාදයක් ද විණි.උදාරතර ලක් මෑණිය තුන්රුවනේ පිහිටත්, ආරක්‍ෂාවත් අපේක්‍ෂා කළ අවස්ථාවන් වලදී ඔබ වහන්සේ මහා සඟරුවන සමඟින් දිවයිනේ සිව් දෙස වැඩම කරවා සෙත් පිරිත් සජ්ඣායනා කැර තමා උපන් දේශයට සෙත් ප්‍රාර්ථනා කැර සිිටි අයුරු මේ සුවිශේෂි මොහොතේ මහත් ගෞරවයෙන් යුතුව මා සිහිපත් කර සිටින්නේ ඔබ වහන්සේට සිදු කරනු ලබන මුළු මහත් ජාතියේම ප්‍රණාමයක් වශයෙනි.තිලොවට තිලක වූ අප තථාගත අරහත් සම්මා සම්බුදුරජාණන් වහන්සේ විසින් එදා අනුදැන වදාරන්නට යෙදුණු පරිද්දෙන් භික්‍ෂුවක් තුළ පැවැතිය යුතු විනයත්, මනා ශික්‍ෂාකාමීත්වයත් නිබඳවම ගරු කොට තබා ගනිමින් අප මහානායක මාහිමිපාණන් වහන්සේ කටයුතු කරනු ලබන්නේ සැමවිට මෛත්‍රියත්, කරුණාවත්, මුදිතාවත්, උපේක්‍ෂාවත් මුදුන්පත් කරවමිනි.